Aloyzas Žilys

Aloyzas Žilys (g. 1951 m. liepos 16 d. Raguviškių k., Kretingos r.), chorvedys, pedagogas, dainininkas (tenoras), kompozitorius.

Biografija 

Mokėsi Jokūbavo aštuonmetėje ir Kretingos vidurinėje mokykloje, iš mažens mėgo muziką. 1967–1971 m. choro dirigavimo mokėsi Klaipėdos S. Šimkaus aukštesniojoje muzikos mokykloje (dėst. S. Rimkevičiūtė). 1971–1978 m. choro dirigavimą studijavo Lietuvos valstybinės konservatorijos Klaipėdos fakultetuose (doc. L. Dumbliauskaitės klasė). Dar besimokydamas muzikos mokykloje, 1970 m. pradėjo dirbti meno vadovu Klibių kultūros namuose. Subūrė pučiamųjų orkestrą, vaikų ir suaugusiųjų vokalinius ansamblius, dramos būrelį ir jiems vadovavo.

Nuo 1971 m. dirbo Kretingos kultūros rūmuose (instruktoriumi, meno vadovu ir metodininku), apie 14 metų vadovavo Plungės liaudies kūrybos gaminių įmonės „Minija" Kretingos baro moterų vokaliniam ansambliui, su juo daug koncertavo, prizinių vietų pelnė rajoniniuose ir tarprajoniniuose konkursuose. 1974–1976 m. vadovavo Kartenos kultūros namų mišriajam chorui, kurį parengė 1975 m. respublikinei dainų šventei. 1973–1983 m. dirbo su Kretingos kultūros rūmų kaimo kapela – paruošė 1975 ir 1980 m. respublikinėms dainų šventėms Vilniuje.

Nuo 1977 m. A. Žilys Kretingos centrinės ligoninės moterų choro „Svaja" (1986) meno vadovas ir dirigentas. Choras yra daugelio respublikinių konkursų laureatas ir dainų švenčių dalyvis, surengė daug koncertų Žemaitijos miestuose, dainavo Druskininkuose, Alytuje, Kaune ir Vilniuje, Kaliningrade, Latvijoje, Vokietijoje ir Lenkijoje. Koncertų programose – lietuvių ir užsienio kompozitorių kūriniai.

Nuo 1981 m. „Svaja“ rengia tradicinius naujamečius koncertus miesto kraštotyros muziejuje, organizuoja respublikines moterų chorų šventes-festivalius „Aš atdarysiu dainų skrynelę" Kretingoje, dalyvavo 1998 m. II Pasaulio lietuvių dainų šventėje Vilniuje.

Nuo 1985 m. Palangos vyrų choro (nuo 1993 m. Lietuvos šaulių sąjungos Žemaitijos rinktinės Palangos kultūros centro vyrų choras) meno vadovas ir dirigentas. Choras giedojo Palangos, Plungės, Kauno, Panevėžio ir Jurbarko bažnyčiose, koncertavo Mažeikiuose, Plungėje, Panevėžyje, Šiauliuose, Alytuje, Druskininkuose, Kaune ir Vilniuje, Karaliaučiaus srityje, Latvijoje, Bulgarijoje ir Italijoje. Koncertų programose – W. A. Leonardo Mišios, G. Verdi, L. van Beethoveno, A. Rubinšteino, B. Smetanos ir lietuvių kompozitorių kūriniai. Kolektyvas parengtas 1998 m. II Pasaulio lietuvių dainų šventei Vilniuje – dalyvavo chorų konkurse.

Be minėtų kolektyvų, chorvedys vadovavo Kretingos lopšelio – darželio „Žibutė“ moterų vokaliniam ansambliui, Kretingos aukštesniosios žemės ūkio mokyklos vokaliniams ansambliams, Kretingos 3-osios vidurinės mokyklos mokytojų mišriajam chorui ir Klaipėdos aukštesniosios pedagoginės mokyklos merginų chorui – parengė 1994 m. I Pasaulio lietuvių dainų šventei Vilniuje. Dirbo pedagoginį darbą Kretingos 1-ojoje vidurinėje mokykloje, Lietuvos valstybinės konservatorijos Klaipėdos fakultetuose, Klaipėdos aukštesniojoje pedagoginėje mokykloje (vyr. dėstytojas). Palangos reabilitacijos centre „Baltija" yra gydomosios muzikos terapijos seansų vedėjas.

Nuo 1976 m. Kretingos rajono savivaldybės Švietimo skyriaus inspektorius metodininkas.

Visuomeninė veikla 

A. Žilys – respublikinių moterų chorų švenčių – festivalių „Aš atdarysiu dainų skrynelę“ ir Kretingos rajono dainų švenčių organizatorius, režisierius, meno vadovas ir vyr. dirigentas. Ne kartą dirigavo ir zoninėse dainų šventėse, kaip dainininkas talkino kitiems chorams. Sukūrė dainų vaikams, vokaliniams ansambliams, moterų ir vyrų chorams, parašė muziką keliems spektakliams, Mišias vaikų chorui ir instrumentinių kūrinių. Aranžuoja kūrinius savo vadovaujamiems kolektyvams, sudarė lietuvių liaudies dainų rinkinį „Žaliam berže". 1976 m. surengė savo kūrybos autorinius koncertus Kretingoje, Mažeikiuose ir Kėdainiuose. 1985 m. dirigentas apdovanotas Kultūros žymūno ženklu.

Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Lietuvos chorvedžiai
Lietuvos kompozitoriai
Lietuvos muzikos pedagogai